М.Здзяхоўскі з непакоем глядзіць на спалучэнне некаторых украінскіх рухаў з сацыялізмам, але ж з вялікай пашанай адзначае зацяты антыбальшавізм украінскіх кансерватараў, іх хрысціянскія перакананні. Вельмі нечакана гучаць гіпатэтычныя разважанні аўтара, што калі б дзеля перамогі над аблуднай ідэалогіяй бальшавізму Польшчы патрэбна б было стаць васалам Украіны, то ён бы пагадзіўся і на гэткі крок [12, с.185]. У рэальнай жа сітуацыі Здзяхоўскі з выразнай сімпатыяй узгадвае мроі украінскага кансерватара В.Кушабскага пра магчымасць стасункаў між палякамі і ўкраінцамі па ўзору аўстрыйцаў і ўгорцаў падчас стварэння Аўстро-Угорскай дзяржавы [12, с.191], ды заклікае палякаў ды ўкраінцаў да сумеснага трывання ў хрысціянскай веры ды кансерватыўнай ідэі.